Administraţia Prezidenţială a publicat, sâmbătă, declaraţiile de avere şi de interese ale preşedintelui Klaus Iohannis, din care rezultă că în ultimul an veniturile salariale au crescut, ca urmare a majorărilor pentru demnitari din 2015, în timp ce veniturile din chirii s-au redus de trei ori. Iohannis are şi mai puţini bani în cont decât în declaraţia semnată în 2016, informează News.ro.

Foto: Inquam Photos / Octav Ganea

Potrivit declaraţiei de avere, Klaus Iohannis deţine în continuare, alături de soţie, cinci imobile în Sibiu, în condiţiile în care imobilul pierdut în instanţă a fost deja eliminat din declaraţia de avere încă din 2016.

Preşedintele are un cont bancar în valoare de 221.000 lei, în scădere faţă de declaraţia de avere anterioară, când erau trecuţi în acest cont 295.000 lei.

Şeful statului a câştigat mai mulţi bani în anul trecut din salarii, având venituri de 196.000 lei, faţă de 133.879, potrivit declaraţiei anterioare. Acest lucru se explică prin faptul că Iohannis a beneficiat de un an întreg de venituri majorate prin OG emisă de Guvernul Ponta în 2015 cu privire la salariile demnitarilor, faţă de declaraţia de avere trecută, care cuprindea şi perioada în care salariul său era mai mic.

Şi soţia preşedintelui, Carmen Iohannis, a beneficiat de majorările decise de Parlament, având venituri totale de 28.122 lei, faţă de 22.554 în anul anterior.

Iohannis a continuat să încaseze bani şi din vânzarea cărţilor sale, însă cuantumul este mai redus: dacă în declaraţia din 2016 erau trecute venituri de peste 82.000 lei, acum acestea au scăzut la 34.654 lei.

Şi veniturile din chirii au scăzut. Preşedintele obţinea venituri de 59.960 de lei, potrivit declaraţiei de avere anterioară, o sumă identică primind şi Carmen Iohannis. Potrivit actualei declaraţii de avere, aceste venituri au scăzut la 19.017 lei.